LXIX.  Monasterii Omnium Sanctorum Barensis possessiones et privilegia confirmat.   (Anno 1144, Nov. 25.) [UGHELLI,  Italia sacra,  VII, 620.]
Author: Lucius II

LUCIUS episcopus, servus servorum Dei, dilectis filiis NICOLAO abbati venerab. monasterii, quod Omnium Sanctorum dicitur in loco Cuti in Barensi suburbio, sive ejus fratribus, tam praesentibus quam futuris regulariter substituendis in perpetuum.

Desiderium quod ad religionis propositum, et animarum salutem pertinere monstratur, animo nos decet libenti concedere, et petentium desideriis congruum impertiri suffragium. Quamobrem, dilecte in Christo fili Nicolae abbas, quem per Dei gratiam in abbatem benediximus, Omnium Sanctorum monasterium, cui Domin. auctoritate praesides, ad exemplar praedecessoris nostri felicis memoriae papae Callisti apostolicae sedis privilegio communimus. Omnem siquidem quietis et libertatis provisionem, quam bonae recordationis Ursus, et Elias Barensis Ecclesiae praesules eidem mortuo contulerunt, et dominus praedecessor noster sanctae mem. Paschalis papa firmavit, nos quoque praesentis scripti pagina confirmamus, ut videlicet locus ipse cum rebus omnibus ad eum juste pertinentibus a dominio, vel oppressione cujuslibet hominis liber debeat permanere, nec ullus ecclesiae Barensis antistes, aut alius quod absit! temerarius audeat eidem coenobio excommunicationem inferre; neque personis, aut rebus ejus aliquo citra justitiam modo molestiam, aut controversiam irrogare. Ordinationes aut clericorum, et Ecclesiarum consecrationes gratis, seposita pravitate, et omni exactione concedat. Missas sane illic publicas per episcopum fieri praeter abbatis et fratrum voluntatem omnimodis prohibemus ne servorum Dei recessibus popularibus occasio praebeatur ulla conventibus. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Dei timorem, et B. Benedicti Regulam providerint eligendum. Cui, si qua gravior causa evenerit, libere liceat apostolicae sedis audientiam appellare. Praeterea quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: ecclesiam Sancti Nicolai de Pazzar, ecclesiam Sancti Laurentii de Anto, monasterium puellarum Sancti Procopii de Sao, et ecclesiam sanctorum apostolorum Simonis et Judae extra muros; Ecclesiam Sancti Sebastiani cum omnibus earum pertinentiis. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integre conserventur eorum pro quorum sustentatione et gubernatione concessa sunt, usibus omnimodis profutura, salvo nimirum in omnibus jure, et auctoritate sanctae Romanae Ecclesiae. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, extremo si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore Dei et Domini Redemptoris nostri Jesu Christi aliena fiat, atque in examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius Catholicae Ecclesiae episc. Ego Conradus Sabinen. episc. Ego Theodewinus Silvae Candidae episc. Ego Petrus Albanen. episc. Ego Petrus diac. card. S. Mariae in Porticu. Ego Guido in Rom. Ecclesia altaris minister indign. Datum Laterani per manum Bosonis, sanctae Romanae Ecclesiae subdiaconi, VII Kalend. Decembris, indict. VIII, Incarnationis Dominicae anno 1144, pontificatus vero domini Lucii II papae anno I.